ආහාර ද්‍රව්‍ය නිෂ්පාදන ප්‍රදේශවල සිට පාරිභෝගිකයා අතට එම ද්‍රව්‍ය පත්වෙන විට තුන් ගුණයකින් පමණ මිල ඉහළයාම සිදුවීම නිසා පාරිභෝගිකයාට සහනයක් ලබාදීමට මෙම පියවර ගන්නා බවත් අමාත්‍ය චන්ද්‍රසේන මහතා පවසයි.මෙම ක්‍රියාවලිය අඛණ්ඩව සිදුකිරීමට සැලසුම් සකසා තිබෙන බවත් ඊයේ (02) බත්තරමුල්ල ගොවිජන සේවා මධ්‍යස්ථානයේ පැවැති මාධ්‍ය හමුවකට එක්වෙමින් ඇමැතිවරයා පැවසීය.එළවළු ඇතුළු ආහාර ද්‍රව්‍ය ප්‍රවාහනයේ දී සියයට තිහක් සියයට හතළිහක් පමණ අපතේ යෑමේ පිරිවැයක් පාරිභෝගිකයාගෙන් අය කිරීමට වෙළඳුන් කටයුතු කිරීම මේ ක්‍රමයෙන් මගහැරෙන අතර පාරිභෝගිකයා ආරක්ෂාවීමක් සිදුවෙන බවද ඇමැති චන්ද්‍රසේන පෙන්වා දුන්නේය.ගොවියාටත් පාරිභෝගිකයාටත් සහනයක් සැලසීමේ අරමුණින් අතරමැදියන්ගෙන් තොරව ගොවිජන මධ්‍යස්ථාන හරහා ගොවියා හා පාරිභෝගිකයා අතර සෘජු සම්බන්ධතාවක් පවත්වා ගැනීමත් වෙළඳපොළ මිළ කෙරෙහි බලපෑමක් ඇති කිරීම මෙම ක්‍රමයේ ප්‍රධාන අරමුණය.ආරම්භයේ කොළඹට එළවළු කිලෝ 6000-7000 අතර ප්‍රමාණයක් ගෙන ඒමට පියවර ගන්නා බව සඳහන් කළ ඇමැතිවරයා එදින ගොවිජන මධ්‍යස්ථාන 10 කදී එම ආහාර අලෙවි කිරීමට නියමිත බවද කීය.මේ අනුව කොළඹ, කෝට්ටේ, මාලඹේ, කොළොන්නාව, කැස්බෑව, හෝමාගම, කහතුඩුව, පාදුක්ක, කොස්ගම හා කොළඹ අමාත්‍යාංශ කාර්යාලය යන ස්ථානවල පිහිටි ගොවිජන සේවා මධ්‍යස්ථානවල මෙම ආහාර ද්‍රව්‍ය අලෙවි කෙරේ..